als_Latn dik_Latn sag_Latn
Anila Dushi
Fermerët kërkojnë treg të sigurt dhe çmime konkurruese
Patatja e famshme të Dobrës në Malësinë e Madhe rrezikon të mbetet stok. Fermerët shprehen se prodhimi është i mbarë por çmimi i shitjes së produktit nuk e mbulon as shpenzimin e bërë e jo më fitimin. Arif Hasaj, fermer i Dobrës thotë se puna e tij dhe të fermerëve të tjerë nuk vlerësohet. “Çmimi shkon 20 lekë për kg mesatarisht. Ka mungesë tregu shitjeje me shumicë dhe nuk vjen ti marrë njeri. Pikat e grumbullimit mungojnë ndërsa tregtarë të shumicës vijnë e tallen me ne duke na ofruar çmime qesharake. E marrin me 20 lekë kg pataten dhe e shesin 50, pra fitojnë më shumë se ne që e kemi prodhuar. Po kështu kostot janë rritur pasi fara kushton dhe punimi i tokës po ashtu”.
Ndërkohë në Postribë qepët dhe duhani kanë mbetur stok. Zeqir Beqiri, fermer i zonës tregon se si prodhimi i ka mbetur pa u shitur pasi çmimi që i është dhënë është qesharak dhe nuk nxjerr as koston e farës, e jo më nitratin, punimin e tokës, ujitjen e mundin e bërë.
Fermerët shkodranë shprehen se ato mbjellin çfarë të mundin por çmimet nuk i favorizojnë dhe konkurrohen dhe nga prodhimet që vijnë nga pjesë të tjera të vendit që dalin më shpejt në treg. “Është e qartë se kjo është ekonomi tregu dhe kushdo përpiqet të prodhojë e dalë sa më parë në treg pasi dhe çmimet në fillim janë më të larta pastaj vijnë e ulen por tek ne mungojnë sistemet e vaditjes në pjesën më të madhe të fshatrave. Kështu që prodhimi nuk del i pari. Përveç kësaj tregu i shumicës është larg dhe kjo rrit koston e dërgimit të mallit aty. Ne shesim ku të mundim dhe në shumicën e rasteve prodhimi ose mbetet në tokë ose në magazina ku dhe prishet se nuk ka sistem ftohjeje. Mund të qëndrojnë në magazina fasulja, patatja, qepa, por dhe këto për një farë kohe të kalbet thotë Asllan Xhemali nga Berdica.
Specialisti i bimëve pranë Drejtorisë Rajonale të Bujqësisë, Rrok Kola thotë se prodhimi është i bollshëm por për shkak të temperaturave mund të ketë edhe pasoja nga sëmundjet, që dëmtojnë prodhimin. Kjo e bën mjaft emergjent gjetjen e tregut për fermerët e Shkodrës që kanë marrë prodhimin e parë dhe presin të marrin edhe fitimin.
pap_Latn als_Latn als_Latn als_Latn als_Latn als_Latn